3 หมีจอมป่วน

***3 หมีจอมป่วน*** () เป็นซิทคอมแอนิเมชันสัญชาติอเมริกันที่สร้างโดย เดเนียล ชอง สำหรับช่องการ์ตูนเน็ตเวิร์ค เรื่องราวติดตามสามพี่น้องหมี ได้แก่ กริซ, แพนด้า และหมีแข็ง รวมถึงความพยายามที่น่าอึดอัดของพวกในการปรับตัวเข้ากับโลกมนุษย์ในย่านอ่าวซานฟรานซิสโก

ซีรีส์นี้มีฐานมาจากเว็บคอมิกของชองที่ชื่อว่า *The Three Bare Bears* โดยตอนนำร่อง (pilot episode) ได้เปิดตัวเป็นครั้งแรกของโลกที่เทศกาลภาพยนตร์อนิเมะ KLIK! Amsterdam Animation Festival ซึ่งได้รับรางวัลในสาขา "Young Amsterdam Audience" รายการนี้เริ่มออกอากาศครั้งแรกเมื่อวันที่ 27 กรกฎาคม พ.ศ. 2558 และสิ้นสุดลงเมื่อวันที่ 27 พฤษภาคม พ.ศ. 2562 โดยออกอากาศทั้งหมด 4 ฤดูกาล รวมทั้งสิ้น 140 ตอน และตอนสั้นอีก 15 ตอน

ภาพยนตร์ดัดแปลงในชื่อ *[[3 หมีจอมป่วน: เดอะมูฟวี่]]* ได้รับการปล่อยตัวในรูปแบบดิจิทัลเมื่อวันที่ 30 มิถุนายน พ.ศ. 2563 และต่อมาได้ออกอากาศทางช่องการ์ตูนเน็ตเวิร์กเมื่อวันที่ 7 กันยายน โดยถือเป็นบทสรุปของเนื้อเรื่องในซีรีส์นี้ นอกจากนี้ยังมีซีรีส์ภาคแยกที่เป็นเรื่องราวก่อนหน้าในชื่อ *[[3 ลูกหมีจอมป่วน]]* ซึ่งเน้นเรื่องราวของหมีทั้งสามตัวเมื่อครั้งยังเป็นลูกหมี เริ่มออกอากาศครั้งแรกเมื่อวันที่ 1 มกราคม พ.ศ. 2565

## เรื่องย่อ

*3 หมีจอมป่วน* ติดตามชีวิตของสามพี่น้องหมีบุญธรรมที่มีลักษณะแบบบุคลาธิษฐาน ได้แก่ กริซ (Grizzly - ให้เสียงโดย เอริก เอดลสไตน์), แพนด้า (Panda - ให้เสียงโดย บ็อบบี้ มอยนิแฮน) และหมีแข็ง (Ice Bear - ให้เสียงโดย ดีมีทรี มาร์ติน) เหล่าหมีพยายามจะปรับตัวให้เข้ากับสังคมมนุษย์ เช่น การออกไปซื้ออาหาร การผูกมิตรกับมนุษย์ หรือการพยายามทำให้ตนเองโด่งดังในโลกอินเทอร์เน็ต ถึงแม้ว่าความพยายามเหล่านี้จะทำให้พวกมันต้องดิ้นรนอย่างลำบากเนื่องจากกฎเกณฑ์ทางสังคมของมนุษย์และสัญชาตญาณสัตว์ของพวกมันเองก็ตาม แต่ในท้ายที่สุด พวกมันก็พบว่าพวกมันยังมีกันและกันเพื่อคอยช่วยเหลือและสนับสนุน

เหล่าหมีมักจะใช้วิธี "ต่อตัว" (bear stack) เพื่อใช้เดินทางไปตามที่ต่าง ๆ ในเมือง ซึ่งท่าทางนี้กลายเป็นภาพลักษณ์ที่เป็นเอกลักษณ์และเป็นที่จดจำมากที่สุดของซีรีส์นี้ ในบางครั้ง พวกมันจะออกไปผจญภัยกับเหล่าเพื่อนฝูง เช่น โคลอี้ พาร์ค เด็กอัจฉริยะ (ให้เสียงโดย ชาร์ลีน ยี), ชาร์ลี บิ๊กฟุตผู้ลึกลับ (ให้เสียงโดย เจสัน ลี), นอม นอม โคอาล่าเน็ตไอดอลคู่ปรับของสามหมี (ให้เสียงโดย แพตตัน ออสวอลต์), เจ้าหน้าที่เทบส์ ผู้พิทักษ์อุทยาน (ให้เสียงโดย แคเมอรอน เอสโพซิโต), ลูซี่ แม่ค้าขายผักผลไม้ (ให้เสียงโดย เอลลี เคมเปอร์) และกลุ่มลูกเสือหญิงพ็อปปี เรนเจอร์ส (Poppy Rangers) นอกจากนี้ยังมีบางตอนที่เป็นการย้อนอดีตไปในช่วงที่พวกมันยังเป็นลูกหมีที่กำลังพยายามเสาะหาบ้านที่จะอยู่อาศัย

## ตอน

## การผลิต
thumb|upright|(จากบนลงล่าง) กริซลี, แพนด้า และหมีแข็ง (เรียงตามลำดับจากซ้าย) กำลังทำท่า "แบร์สแต็ก" (bear stack)
รายการนี้สร้างโดยนักวาดการ์ตูน เดเนียล ชอง ผู้ซึ่งเคยทำงานเป็นศิลปินเนื้อเรื่องให้แก่ พิกซาร์ และ อิลลูมิเนชันเอนเตอร์เทนเมนต์ ซีรีส์นี้มีฐานมาจากเว็บคอมิกของเขาที่ชื่อว่า *The Three Bare Bears* ซึ่งใช้ตัวละครชุดเดียวกัน เว็บคอมิกดังกล่าวเผยแพร่ออนไลน์ระหว่างปี พ.ศ. 2553 ถึง พ.ศ. 2554 โดยมีทั้งหมด 10 ตอน ชองกล่าวว่าเขาเริ่มวาดหมีเหล่านี้ รวมถึงการวาดพวกมันให้ซ้อนกันเป็นสแต็ก (stack) โดยพยายามทำให้หลานสาวของแฟนสาวหัวเราะ นอกจากนี้ ชองยังกล่าวอีกว่า หลังจากตอนนำร่อง (pilot) อีกเรื่องที่เขากำลังทำอยู่ไม่ได้รับการเลือก เขาจึงต้องการเสนองานอื่น "และนี่เป็นสิ่งที่อยู่ใกล้ตัวที่สุด!" ชองระบุว่าการทำคอมิกช่วยได้มากสำหรับซีรีส์นี้ โดยเฉพาะอย่างยิ่งในการสร้างปฏิสัมพันธ์ระหว่างตัวละครหลักทั้งสามตัว แม้ว่าตัวละครจะพัฒนาไปมากจากในคอมิกก็ตาม

รายการนี้เป็นแนวคอมเมดี้ ผลิตโดย การ์ตูนเน็ตเวิร์กสตูดิโอส์ ซึ่งพัฒนารายการนี้ร่วมกับชองเป็นส่วนหนึ่งของโปรแกรมพัฒนาตอนสั้นของสตูดิโอ โดยมีการประกาศในช่วงอัปฟรอนต์ของเครือข่ายปี พ.ศ. 2557 ตามคำกล่าวของชอง ตอนนำร่องส่วนใหญ่ทำด้วยสีน้ำแบบดั้งเดิม จากนั้นจึงปรับแต่งทางดิจิทัลเพื่อให้ได้ "ความรู้สึกที่เป็นธรรมชาติ" แต่การทำงานแบบดั้งเดิมไม่สามารถทำได้สำหรับรายการเต็มรูปแบบ ดังนั้นเขาและผู้กำกับศิลป์จึงค้นหาวิธีการแบบดิจิทัลเพื่อสร้าง "ความรู้สึกเหมือนภาพวาด" โดยใช้ข้อมูลอ้างอิง เช่น *[[Peanuts]]*, นักวาดภาพประกอบหนังสือเด็กอย่าง โทมิ อังเกอเรอร์ และ อี. เอช. เชพเพิร์ด และ *[[เดอะเมนีแอดเวนเจอร์สออฟวินนีเดอะพูห์]]*

นอมนอม (Nom Nom) และ ชาร์ลี (Charlie) ในช่วงแรกให้เสียงโดย เคน จอง และ ทอม อาร์โนลด์ ตามลำดับ ก่อนที่จะมีการเปลี่ยนผู้พากย์เสียงใหม่ก่อนที่จะออกอากาศตอนต่าง ๆ นอกเหนือจากตอนพิเศษและตอนสั้น มีความยาว 11 นาที

## ภาพยนตร์ดัดแปลง

เมื่อวันที่ 30 พฤษภาคม พ.ศ. 2562 การ์ตูนเน็ตเวิร์คประกาศว่าจะมีการปล่อยภาพยนตร์ *[[3 หมีจอมป่วน: เดอะมูฟวี่]]* (*We Bare Bears: The Movie*) ในช่วงกลางปี พ.ศ. 2563 ต่อมาในวันที่ 21 พฤษภาคม พ.ศ. 2563 ได้มีการประกาศกำหนดการฉายในรูปแบบดิจิทัลวันที่ 30 มิถุนายน พ.ศ. 2563 และออกอากาศทางช่องการ์ตูนเน็ตเวิร์คในวันที่ 7 กันยายน พ.ศ. 2563 โดยภาพยนตร์เรื่องนี้ทำหน้าที่เป็นบทสรุปของเนื้อเรื่องทั้งหมดในซีรีส์ ภาพยนตร์กำกับโดย แดเนียล ชอง ผู้สร้างซีรีส์ พร้อมด้วยทีมนักพากย์หลักและนักพากย์สมทบที่กลับมาให้เสียงตัวละครเดิมจากฉบับซีรีส์โทรทัศน์ เนื้อเรื่องติดตามสามพี่น้องหมี กริซ, แพนด้า และหมีแข็ง ที่ต้องหลบหนีเจ้าหน้าที่จากหน่วยควบคุมสัตว์ป่า โดยการเดินทางออกจากย่านอ่าวซานฟรานซิสโกเพื่อไปขอลี้ภัยในประเทศแคนาดา ระหว่างทางเหล่าหมีต้องเผชิญกับความยากลำบากในขณะที่ยังคงยึดมั่นในคำสัญญาที่ว่าจะเป็น "พี่น้องตลอดไป" (bros for life)

เกรซ ลี จากนิตยสาร *[[SF Weekly]]* สรุปภาพยนตร์เรื่องนี้ว่าเป็นงานที่ "หอมหวานและสนุกสนาน" และเป็นบทสรุปที่สมบูรณ์แบบสำหรับการผจญภัยตลอด 4 ฤดูกาล แม้เธอจะแสดงความเสียดายที่บางปมปัญหาในซีรีส์ยังไม่ได้รับการคลี่คลาย แต่เธอก็ชมเชยอารมณ์ขันที่บ้าบอและข้อความหลักของเรื่อง ซึ่งสำหรับเธอแล้วมันคือการบอกว่า "คุณสามารถเลือกครอบครัวของคุณเองได้เสมอ" เชมัส เคลลีย์ จากเว็บไซต์ Den of Geek ให้คะแนนภาพยนตร์เรื่องนี้เต็ม 5 ดาว และยกย่องว่าเป็นภาพยนตร์ที่ยอดเยี่ยม โดยชี้ให้เห็นว่าเป็นเนื้อหาที่มีความร่วมสมัยแต่ไม่สูญเสียความสนุกที่เป็นจุดเด่นของเรื่อง นอกจากนี้ยังชมเชยความสัมพันธ์ของตัวละครหลักที่ต้องต่อสู้กับการไม่ยอมรับความต่าง (intolerance) ซึ่งเขากล่าวว่ามันทำให้ทุกช่วงเวลาของภาพยนตร์มีพลังและมีความสำคัญมากกว่าเนื้อเรื่องตอนใด ๆ ที่เคยทำมาในซีรีส์ โรลลิน บิชอป จากเว็บไซต์ ComicBook.com ให้คะแนน 4 จาก 5 ดาว แม้เขาจะวิจารณ์ว่าการดำเนินเรื่องค่อนข้างติดขัดในบางช่วง แต่เขาก็ชื่นชมการตัดสินใจของทีมงานที่นำเสนอประเด็นที่หนักแน่นและจริงจัง ซึ่งสอดคล้องกับสถานการณ์ในปัจจุบัน

## ซีรีส์ภาคแยก

ซีรีส์ภาคแยกซึ่งเป็นภาคปฐมบท (prequel) ในชื่อ *[[3 ลูกหมีจอมป่วน]]* (*We Baby Bears*) ได้รับการประกาศเมื่อวันที่ 30 พฤษภาคม พ.ศ. 2562 โดยเดิมมีกำหนดออกอากาศทางช่องการ์ตูนเน็ตเวิร์คในช่วงฤดูใบไม้ผลิปี พ.ศ. 2564 แต่ได้ถูกเลื่อนออกไปเป็นเดือนมกราคม พ.ศ. 2565 เนื้อหาของซีรีส์จะมุ่งเน้นไปที่หมีทั้งสามในตอนที่ยังเป็นลูกหมี โดยตัวงานถูกนำเสนอในรูปแบบที่มีกลิ่นอายของอนิเมะ และเล่าเรื่องราวการผญจภัยในสถานที่ต่าง ๆ ของเหล่าลูกหมีด้วยกล่องวิเศษ โดยมี แมนนี เฮอร์นันเดซ ซึ่งเคยเป็นผู้กำกับดูแลในซีรีส์หลักมาทำหน้าที่เป็นผู้จัดรายการ (showrunner) และแดเนียล ชอง มีส่วนร่วมในฐานะผู้อำนวยการผลิต ตัวอย่างแรกของซีรีส์ได้รับการปล่อยตัวเมื่อวันที่ 25 พฤศจิกายน พ.ศ. 2564 ซีรีส์นี้ให้เสียงพากย์โดย คอนเนอร์ แอนเดรด เป็นเบบี้กริซ, อามารี แมคคอย เป็นเบบี้แพนด้า และแมกซ์ มิตเชลล์ เป็นเบบี้หมีแข็ง โดยเริ่มออกอากาศครั้งแรกเมื่อวันที่ 1 มกราคม พ.ศ. 2565 ทั้งนี้ ดีมีทรี มาร์ติน ผู้ให้เสียงพากย์หมีแข็งตอนโตในซีรีส์หลัก ได้มาทำหน้าที่เป็นผู้บรรยาย (narrator) ให้กับซีรีส์ภาคแยกนี้ด้วย

## อ้างอิง

## แหล่งข้อมูลอื่น

* 
* Original webcomic


หมวดหมู่:แฟรนไชส์การ์ตูนเน็ตเวิร์ค
หมวดหมู่:การ์ตูนอเมริกัน
หมวดหมู่:การ์ตูนทีวีแอนิเมชันอเมริกัน
หมวดหมู่:การ์ตูนทีวีแอนิเมชันตะวันตกที่ได้รับอิทธิพลจากสื่ออนิเมะ
หมวดหมู่:รายการโทรทัศน์ช่องการ์ตูนเน็ตเวิร์ค
หมวดหมู่:ภาพยนตร์แอนิเมชัน
หมวดหมู่:รายการโทรทัศน์ภาษาอังกฤษ
หมวดหมู่:ตัวละครกลุ่มสาม
หมวดหมู่:การ์ตูนทีวีแอนิเมชันเกี่ยวกับหมี
หมวดหมู่:รายการโทรทัศน์ที่มีฉากในซานฟรานซิสโก
หมวดหมู่:ภาพยนตร์ชุดทางโทรทัศน์เกี่ยวกับชาวอเมริกันเชื้อสายเกาหลี
หมวดหมู่:รายการโทรทัศน์อเมริกันที่เริ่มออกอากาศตั้งแต่ พ.ศ. 2558
หมวดหมู่:รายการโทรทัศน์อเมริกันที่ยุติการออกอากาศในปี พ.ศ. 2562